b'\n_START_ARTICLE_\nStorlandet\n_START_PARAGRAPH_\nStorlandet er ei bygd i Gjemnes kommune p\xc3\xa5 Nordm\xc3\xb8re i M\xc3\xb8re og Romsdal. Bygda ligger p\xc3\xa5 nordsiden av Gjemnes-halv\xc3\xb8ya og strekker seg fra H\xc3\xb8gset og fastlandsforbindelsen til Kristiansund (Krifast) i \xc3\xb8st, til grensa til Eide kommune i vest._NEWLINE_Storlandet ligger mellom Kvernesfjorden og en fjellrekke med toppene Stokknoken (ca. 800 moh.), Storfjellet og Harstadfjellet (> 1000 moh.). I dalene og under toppene ligger det mindre fjellvann, og i de fleste av disse er det brukbart med aure. Sortavatnet er ett av fjellvannene._NEWLINE_Tidligere var Storlandet ei jordbruksbygd, men mange g\xc3\xa5rdsbruk er n\xc3\xa5 lagt ned eller forpaktet bort. Storlandet er i dag ei typisk pendlerbygd, der den yrkesaktive befolkning pendler ut av bygda, til Molde eller Kristiansund for \xc3\xa5 jobbe._NEWLINE_Selv om Storlandet ligger i Gjemnes kommune er det kortere vei til kommunesenteret i Eide kommune, enn til Batnfjords\xc3\xb8ra, kommunesenteret i Gjemnes._NEWLINE_Tine Meierier avd H\xc3\xb8gset var den st\xc3\xb8rste arbeidsplassen i bygda, men den ble vedtatt lagt ned av Tine sommeren 2012. I tillegg ligger H\xc3\xb8gset kai i utkanten av bygda. Det eneste aktive kulturelle samlingspunkt for bygda er Storlandet Grendahus, eiet og drevet av Storlandet Grendalag, tidligere U.L Framskritt. Grendahuset ligger midt i bygda, mellom H\xc3\xb8gset og kommunegrensen til Eide._NEWLINE_Maihaugen kurs og konferansesenter eies og drives av menigheten Troens Fellesskap. Det var tidligere et leirsted for en kristen organisasjon og ligger ved Stokke, midt p\xc3\xa5 Storlandet. Under 2. verdenskrig ble Maihaugen nyttet som sykehus (lasarett).'